AfriForum begin met regsaksie oor kwarantyn | Maroela Media
AfriForum begin met regsaksie oor kwarantyn
Ernst Roets, hoof van beleid en aksie by AfriForum. (Foto: AfriForum)
Die burgerregteorganisasie AfriForum het begin met regsaksie teen die regering se regulasies wat die staat mag gee om enigeen te vervolg wat positief vir Covid-19 getoets het en weier om in kwarantyn geplaas word.
AfriForum het 'n prokureursbrief tot dié effek Dinsdag aan Nkosazana Dlamini-Zuma, minister van samewerkende regering, gestuur. Dié stap kom nadat Nomagugu Simelane-Zulu, LUR vir gesondheid in KwaZulu-Natal, aangekondig het dat die beleid van selfisolasie vir mense wat positief vir die virus toets, verwerp word. Dit beteken enigeen wat van Sondag in dié provinsie positief toets, in staatsgeïdentifiseerde kwarantynkampe aangehou en gemonitor sal word.
Nasionale regulasies bepaal tans dat niemand mag weier om in kwarantyn geplaas te word nie, maar spesifiseer nie wáár hierdie persone in kwarantyn moet bly nie.
Sihle Zikalala, die premier van KZN, het boonop gesê dat nuut gediagnoseerde Covid-19-pasiënte na staatsgekeurde isolasieterreine "geneem" sal word vir behandeling. "Niemand gaan hulself meer selfisoleer nie. Sodra ons ontdek het dat jy positief getoets het, neem ons jou na die isolasieterreine totdat jy herstel het," het Zikalala tydens 'n mediageleentheid gesê.
Ernst Roets, hoof van beleid en aksie by AfriForum, sê dat die optrede van die KZN-regering dit duidelik maak dat die nasionale regulasies irrasioneel is, omdat dit voorsiening maak vir maatreëls wat nie net drakonies van aard is nie, maar wat ook redelike pogings in die wiele ry om die verspreiding van die virus te voorkom.
In die brief wat AfriForum aan Dlamini-Zuma rig, word die minister versoek om binne 48 uur daarop te antwoord. In haar antwoord word sy versoek om toe te stem dat 'n voorwaarde tot die regulasies toegevoeg moet word wat bepaal dat mense wat positief toets en oor die vermoë beskik om te kan selfisoleer, toegelaat moet word sonder die bedreiging van 'n gewelddadige verwydering na 'n staatsbeheerde kwarantynkamp.
Die minister word ook versoek om 'n boodskap aan die toepaslike regeringstrukture te stuur om hulle van dié voorwaarde in te lig.
"Versuim om aan dié versoeke gehoor te gee, sal AfriForum met geen ander keuse laat nie as om verdere regsaksie in dié opsig te neem," het Roets gesê.
Maroela Media het vroeër berig van 'n vrou van Lephalale (Ellisras) in Limpopo wat positief getoets het vir Covid-19 en noodgedwonge in 'n staatshospitaal in die provinsie opgeneem is. Dit nadat sy reeds twee weke lank in selfisolasie tuis aangesterk het. Sy het boonop geen simptome van die virus getoon nie. Die omstandighede in die hospitaal was glo haglik en haar familie het regstappe oorweeg. Twee dokters is glo ook teen hul wil in 'n staatshospitaal in dié provinsie "aangehou".
Roets sê die besluit deur die KwaZulu-Natalse regering is 'n skending van die mees basiese vryhede en waardigheid van mense.
"Die voor die hand liggende gevolg van dié maatreël is dat mense wat simptome toon of wat besef dat hulle in aanraking met iemand wat positief getoets was, hulself eenvoudig nie aan toetsing gaan blootstel nie," sê Roets.
Roets meen dié besluit is ook irrasioneel in die sin dat 'n enorme en heel onnodige las op beperkte staatshulpbronne geplaas word.
AfriForum algehele afsondering Ernst Roets koronavirus kwarantyn
Hulppakket: Enorme druk op SA se beursie
afriforum moet nou NET konsentreer op gevalle waar net wit mense geraak word. dis seker baie mooi en edel om so oor almal, ook our people, besorg te wees, maar eendag is eendag dan is al afriforum se geld op sake soos diereregte en regte van our people uitgemors en dan bly NIKS oor om ons eie mense te help nie.
Die owerhede wat Afroforum gereeld as rassisties beskuldig, sien in elk geval deur Afriforum se "window dressing"
Jy moet ingeteken wees om te stem5-11Jy moet ingeteken wees om te stem
Klink soos konsentrasiekampe. As mense nie self gaan isoleer nie en dienkans staan om ander te infekteer, stem ek saam dat daai persoon na n kwarentyn area geneem moet word, maar so soos hulle wil??? I think not
So reg, ek sal sowaar nie my laat toets as ek nie baie siek is nie. Ek gaan eerder by my eie huis dood as om in 'n vieslike hool met swak kos en geen behandeling van enige aard toegesluit te word. Die dames moes hulle eie koors neem en is gebel om te hoor wat hulle koors is. Hulle het waglike ongesonde kos gekry, glad nie geskik vir 'n siek mens nie. Een dame is 'n diabeet sy het brood en 'n bak vol melkpoeier en suiker gekry. Hulle het ook geen medikasie ontvang nie. So wat is die… Lees meer »
En wie gaan jou versorg as jy in 'n kwarantynkamp is? Jou familie sal nie by jou kan uitkom nie. Waar was jy wasgoed en wie maak jou kos? Wie bly saam met wie? Wie deel jou ablusiegeriewe? Almal het nie dieselfde lewensstandaarde nie, en dan nog terwyl jy siek is. Ek hoop hierdie belaglikheid en die onnoselheid daaragter sterf 'n vinnige dood. Klink eerder soos een wat 'n breinborrel gehad het en toe glip dit by die mond uit. Om siek/ potensiële siek mense soos 'n klomp diere in 'n kamp in te jaag. Waar is die MRK nou?